ประกาศนายทะเบียนทั่วราชอาณาจักร เรื่อง ให้เจ้าของรถที่นำรถไปปรับเปลี่ยนเครื่องยนต์มาใช้ก๊าซธรรมชาติอัด CNG หรือก๊าซปิโตรเลียมเหลว LPG นำรถไปตรวจสภาพ 

ประกาศนายทะเบียนทั่วราชอาณาจักร
ประกาศนายทะเบียนทั่วราชอาณาจักร
เรื่อง
ให้เจ้าของรถที่นำรถไปปรับเปลี่ยนเครื่องยนต์มาใช้ก๊าซธรรมชาติอัด CNG
หรือก๊าซปิโตรเลียมเหลว
LPG นำรถไปตรวจสภาพ[๑]
 

ด้วยปรากฏว่าปัจจุบันมีการนำรถยนต์ที่จดทะเบียนแล้วไปปรับเปลี่ยนเครื่องยนต์มาใช้พลังงานทดแทนเป็นก๊าซธรรมชาติอัด
CNG หรือก๊าซปิโตรเลียมเหลว LPG เป็นจำนวนมาก
และเจ้าของรถบางรายได้นำรถไปดำเนินการปรับเปลี่ยนเครื่องยนต์ที่อู่หรือร้านติดตั้งซึ่งอาจมีอุปกรณ์และระบบการติดตั้งไม่ได้มาตรฐานเสี่ยงต่อการเกิดอันตรายในการใช้รถ
ฉะนั้น เพื่อให้มีความปลอดภัยในการใช้รถดังกล่าว
และเพื่อให้การพิจารณาจัดเก็บภาษีรถประจำปีเป็นไปโดยถูกต้องตามกฎหมาย อาศัยอำนาจตามความในมาตรา
๓๖ แห่งพระราชบัญญัติรถยนต์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์
(ฉบับที่ ๗) พ.ศ. ๒๕๓๐
นายทะเบียนทั่วราชอาณาจักรจึงประกาศให้เจ้าของรถที่มีการเปลี่ยนชนิดเชื้อเพลิงนำรถไปตรวจสอบ
ดังต่อไปนี้

ข้อ ๑
รถที่ปรับเปลี่ยนเครื่องยนต์จากการใช้พลังงานน้ำมันเชื้อเพลิงมาใช้พลังงานทดแทนเป็นก๊าซธรรมชาติอัด
CNG หรือก๊าซปิโตรเลียมเหลว LPG เพียงอย่างเดียวหรือใช้ร่วมหรือสลับกับน้ำมันเชื้อเพลิง

ข้อ ๒
ให้นำรถตามข้อ ๑ ไปตรวจสภาพ ณ
ที่ทำการนายทะเบียนได้ทุกแห่งทั่วประเทศภายในกำหนด ๑๕ วัน
นับแต่วันที่ออกหนังสือรับรองการตรวจและทดสอบ

ข้อ ๓
ผู้ใดไม่ปฏิบัติตามประกาศนายทะเบียนทั่วราชอาณาจักร
จะมีความผิดตามมาตรา ๓๖ ประกอบกับมาตรา ๖๑ แห่งพระราชบัญญัติรถยนต์ พ.ศ. ๒๕๒๒
ต้องระวางโทษปรับไม่เกินหนึ่งพันบาท

ข้อ ๔
ประกาศนี้ให้ใช้บังคับตั้งแต่วันที่
๑ สิงหาคม พ.ศ. ๒๕๕๑ เป็นต้นไป


ประกาศ
ณ วันที่ ๑๑ กรกฎาคม พ.ศ. ๒๕๕๑
ชัยรัตน์
สงวนชื่อ
นายทะเบียนทั่วราชอาณาจักร



























ปริยานุช/ผู้จัดทำ
๔
สิงหาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๑๒๖ ง/หน้า ๔๐/๑ สิงหาคม ๒๕๕๑